
Informatīvais ziņojums par Ministru kabineta 2025. gada 2. septembra sēdes protokollēmuma (prot. Nr. 34 31. §) 4.4. apakšpunktā dotā uzdevuma izpildi

Ministru kabinets, 2025. gada 2. septembra sēdē, izskatot informatīvo ziņojumu “Par valsts kapitālsabiedrību iespējamiem ienākumu palielinājumiem” (25-TA-1490 (IP)), sēdes protokollēmuma (prot. Nr. 34 31.§) 4.4. apakšpunktā uzdeva uzdevumu Satiksmes ministrijai līdz 2025. gada 30. decembrim iesniegt izskatīšanai Ministru kabinetā priekšlikumus par valsts akciju sabiedrībai “Latvijas Pasts” (turpmāk - Latvijas Pasts) izvirzāmo kvalitātes vai uzraudzības prasību pārskatīšanu, vērtējot priekšlikumus plašākā kontekstā kopā ar Satiksmes ministrijas izvērtējumu par universālā pasta pakalpojuma (UPP) modeļa maiņu (kontroles uzdevums 25-UZ-509).
Satiksmes ministrijai uzdoti arī citi Ministru kabineta uzdevumi, kas saistīti ar UPP modeļa pārskatīšanu un risinājumu izstrādi sloga uz valsts budžetu mazināšanai: 
- Ministru kabineta 2025. gada 4. novembra sēdē, izskatot informatīvo ziņojumu “Par valodām, kurās tiek izdoti abonētie preses izdevumi” (25-TA-18), sēdes protokollēmuma (prot. Nr. 46 39.§) 2.punktā uzdots uzdevums, lai mazinātu ietekmi uz valsts budžetu, Satiksmes ministrijai sadarbībā ar Kultūras ministriju vērtēt iespējas mainīt valsts atbalsta piemērošanas nosacījumus attiecībā uz no valsts budžeta veicamiem maksājumiem par abonēto preses izdevumu piegādes pakalpojumiem, attiecinot valsts atbalsta piemērošanu tikai uz abonētajiem preses izdevumiem, kas izdoti valsts valodā, kā arī vēsturiskā latviešu valodas paveida ‒ latgaliešu rakstu valodā un Latvijas pirmiedzīvotāju – lībiešu valodā vai kādā no dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās;
- Ministru kabineta 2025. gada 9. decembra sēdē, izskatot Ministru kabineta noteikumu projektu “Grozījumi Ministru kabineta 2022. gada 14. jūlija noteikumos Nr. 463 "Abonēto preses izdevumu piegādes pakalpojumu apmaksas kārtība”” (25-TA-2167), sēdes  protokollēmuma (prot. Nr. 51 76. §) 3.punktā uzdots uzdevums “Ņemot vērā noteikumu anotācijas 3. sadaļā norādīto, ka 2026. gadā nepieciešams papildu finansējums preses piegādes pakalpojumu dalītā maksājuma valsts daļas samaksai 1 367 548 euro apmērā, Satiksmes ministrijai pirmām kārtām izvērtēt  iespējas nepieciešamo finansējumu rast ministrijai pieejamo budžeta līdzekļu ietvaros, veicot nepieciešamās izdevumu pārdales un neradot negatīvu ietekmi uz valsts budžetu. Ja izvērtējuma rezultātā nav rasts nepieciešamais papildu finansējums preses piegādes pakalpojumu dalītā maksājuma valsts daļas samaksai, Satiksmes ministrijai sagatavot priekšlikumus alternatīviem risinājumiem un satiksmes ministram noteiktā kārtībā iesniegt tos izskatīšanai Ministru kabinetā.”
Ievērojot minēto, visu doto uzdevumu izpildei nepieciešams papildu laiks un konsultācijas ar vairākām iesaistītām pusēm, lai vērtētu ne tikai Latvijas Pasta priekšlikumus, kas ietverti tiesību aktā (25-TA-1490 (IP)), vai pildītu Ministru kabineta 2025. gada 9. decembra sēdes protokollēmuma (prot. Nr. 51 76. §) 3.punktā un Ministru kabineta 2025. gada 4. novembra sēdes protokollēmuma (prot. Nr. 46 39.§) 2.punktā uzdoto uzdevumu, kas skar tikai daļu no UPP prasībām, bet kompleksi vērtētu visus UPP modeļa aspektus. Satiksmes ministrija jau 2026. gada sākumā uzsākusi konsultācijas, organizējot sanāksmes ar Sabiedrisko pakalpojumu regulēšanas komisiju (turpmāk - Regulators), Kultūras ministriju un preses izdevēju asociācijām, lai pārrunātu aktuālos jautājumus un vienoties par turpmāko rīcību attiecībā uz abonēto preses izdevumu piegādes pakalpojumu nodrošināšanu un iespējām pilnveidot piemērojamā valsts atbalsta mehānismu. 
Šobrīd notiek darbs pie informatīvā ziņojuma par UPP nodrošināšanu (26-TA-721) precizēšanas. Ziņojumā ietverts esošās situācijas un problēmu apraksts un pasākumu plāns turpmākai rīcībai, paredzot darba grupas ietvaros vērtēt iespējamos variantus un izstrādāt priekšlikumus problēmu risinājumiem. Ņemot vērā atzinumos sniegtos iebildumus par informatīvo ziņojumu, ierosinot jau šajā ziņojumā iekļaut vispusīgu risku analīzi un iespējamos konceptuālos risinājumus, informatīvā ziņojuma saskaņošanas process ieilga.
2026. gada 12. martā spēkā stājušies grozījumi Pasta likumā, pārejas noteikumu 30.punktā nosakot, ka Regulators, nerīkojot konkursu, pagarina UPP saistības uz diviem gadiem Latvijas Pastam, un ka Regulators var noteikt citas UPP kvalitātes prasības, nekā tās, kas bija noteiktas līdz 2026. gada 31. decembrim. Pēc veiktajām konsultācijām Regulators plāno pieņemt lēmumu 2026. gada 29. jūnija padomes sēdē, lai pagarinātu UPP saistības Latvijas Pastam un noteiktu kvalitātes prasības no 2027. gada 1. janvāra līdz 2028. gada 31. decembrim.
Līdz ar to, darbs pie UPP modeļa pārskatīšanas turpināsies darba grupā, un, pamatojoties uz izstrādātajiem priekšlikumiem, tiks sagatavots ziņojums iesniegšanai Ministru kabinetā lēmuma pieņemšanai par alternatīviem risinājumiem UPP modelim piemērošanai no 2029. gada 1. janvāra. Ņemot vērā, ka tiks vērtēti visi UPP sniegšanas nosacījumi un tiks veikts ietekmes uz valsts budžetu izvērtējums, nav lietderīgi vērtēt atsevišķus Latvijas Pasta priekšlikumus kvalitātes prasībām, kas tika ietverti tiesību aktā (25-TA-1490 (IP)) ar iespējamo ietekmi 2026. un 2027. gadam. Kopš 2025. gada septembra vairāku diskusiju gaitā ar iesaistītām pusēm daži no Latvijas Pasta priekšlikumiem par kvalitātes prasību iespējamo pārskatīšanu zaudējuši aktualitāti. Turklāt, jāatzīmē, ka Latvijas Pastam kvalitātes vai uzraudzības prasības noteiktas kā UPP sniedzējam, nevis kā valsts kapitālsabiedrībai. Lai efektīvāk strādātu bez zaudējumiem, Latvijas Pasts var pārskatīt UPP tarifus jebkurā laikā, un tam nav nepieciešams izstrādāt tiesību aktu vai pieņemt atsevišķu Ministru kabineta lēmumu, bet saskaņā ar Pasta likumā noteikto iesniegt aprēķināto tarifu projektu Regulatoram apstiprināšanai.
Ievērojot minēto, Satiksmes ministrija ierosina Ministru kabineta 2025. gada 2. septembra sēdes protokollēmuma (prot. Nr. 34 31. §) 4.4. apakšpunktā doto uzdevumu atzīt par aktualitāti zaudējušu un uzdot Satiksmes ministrijai līdz 2027. gada 31. martam sagatavot priekšlikumus alternatīviem risinājumiem UPP modelim. Tādējādi tiks nodrošināta ne tikai visu iepriekš minēto Ministru kabineta uzdevumu izpilde, bet tiks vispusīgi pārskatīts esošais UPP modelis tā piemērošanai no 2029. gada 1. janvāra. 

